Hjemløsedyrlægen er ikke i tvivl om, hvorfor de her hunde har det så godt.

Hunde er skabt til at være ude i den friske luft og få motion. Det får de her hunde. mette aamand sørensen, dyrlæge

- De hjemløse er sammen med deres hunde hele tiden. De er med i alt, hvad de laver. Og det vil sige, at de hjemløse oftest opdager de mindste adfærdsændringer hos deres hund med det samme. Det kan være små rifter, områder hvor den taber pels, eller at den tisser lidt oftere. Det opdager travle mennesker måske først lidt senere, fordi hunden er alene hjemme mange timer, mens ejerne er på arbejde.

Får lov til at være hunde

Så hvis man er i tvivl om, om det er synd for de hjemløses hunde at bo på gaden, så er Mette Aamand Sørensen klar i mælet.

- Hunde er skabt til at være ude i den friske luft og få motion. Det får de her hunde. De bliver stimuleret ved at gå rundt med deres ejer og møde andre hunde. De får lov til at være hunde og skabe deres interne hierarki, hvilket er vigtigt for gadens hunde. Det får mange såkaldt almindelige hunde ikke lov til, fordi deres ejere i bedste mening kommer til at blande sig i dannelsen af rangordenen, forklarer hjemløsedyrlægen.

De er hinandens venner helt betingelsesløst. Hunden er ligeglad med, om du har været i bad, og går ikke op i om du har en fast bolig. mette aamand sørensen, dyrlæge

Hun forsikrer samtidig, at man ikke skal være bange for, om hundene fryser, når vinteren nærmer sig, for de fleste hunde sætter mere pels, så de tilpasser sig temperaturændringerne, eller deres ejere sørger for dækkener og tæpper til dem.

Nok at spise

Et af de spørgsmål Hjemløsedyrlægerne ofte får er, om hundene får nok at spise og drikke. Her er Mette Aamand Sørensen heller ikke i tvivl om, at hundene har det rigtig godt.